Rådets udtalelse

af 13. marts 2000

om Frankrigs opdaterede stabilitetsprogram, 2000-2003

(2000/C 111/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling, og

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 13. marts 2000 undersøgte Rådet Frankrigs opdaterede stabilitetsprogram, som dækker perioden frem till 2003. Formelt set noterer Rådet, at de franske myndigheder fremlagde "Programme pluriannuel de finances publiques, 2001-2003" som sit opdaterede stabilitetsprogram, men beklager, især på baggrund af Rådets erklæring af 15. marts 1999, at dette program ikke offentligt og specifikt benævnes et stabilitetsprogram, og opfordrer Frankrig til at give dokumentet titlen "stabilitetsprogram".

Rådet noterer med tilfredshed, at underskuddet på de franske statsfinanser i 1999 var lavere end forventet i det oprindelige stabilitetsprogram. Dette skyldtes primært det stigende skatteprovenu. Rådet noterer dog også, at de normer for udviklingen i de offentlige udgifter i faste priser, der er opstillet i det oprindelige program, ikke fuldt ud blev overholdt. Dette skyldtes til dels lavere priser end anslået, men også højere udgifter end forventet i løbende priser til sygesikringen og hos de lokale myndigheder.

Det opdaterede stabilitetsprogram forudsætter en real BNP-vækst på mindst 3 % i 2000. For perioden 2001-2003 fremlægges makroøkonomiske fremskrivninger for to scenarier (et forsigtigt og et gunstigt scenario), hvorefter væksten ventes at komme til at ligge inden for et spænd på 2,5 %-3 %. Rådet noterer, at det nedre scenario forudsætter en BNP-vækst tæt på vækstpotentiellet; det finder dog, at i betragtning af den seneste udvikling og de kortsigtede udsigter kan scenariet med en højere vækst betragtes som et realistisk grundlag for den økonomiske politik.

I overensstemmelse med sin udtalelse(2) om det oprindelige stabilitetsprogram finder Rådet den valgte budgetstrategi baseret på udgiftslofter i faste priser med mulighed for en nedbringelse af de offentlige udgifters andel af BNP fornuftig; denne strategi giver især mulighed for at få bugt med problemet med de forholdsvis høje offentlige udgifter i Frankrig og den virkning, dette problem har på effektiviteten i økonomien. Den praktiske styring af denne strategi kan dog vise sig vanskelig i situationer med en prisudvikling, der er lavere end forventet, eller hvis udgiftsmålene overskrides i visse sektorer, som det var tilfældet i 1999. Rådet finder, at effektiviteten i den strategi, der er valgt i programmet, i høj grad er afhængig af, at enhver form for betydelig afvigelse fra målet i bestemte sektorer korrigeres prompte. Rådet henstiller, at sådanne korrektioner så vidt muligt gennemføres inden for samme år eller senest i løbet af det efterfølgende år. Rådet henstiller, at korrigerende foranstaltninger så vidt muligt gennemføres i samme år eller senest i det følgende år.

Rådet noterer, at den franske økonomi øjeblikket er inde i en gunstig konjunkturudvikling. Rådet noterer også, at det opdaterede program allerede omfatter et program for skattenedsættelse. Rådet finder, at hvis der skulle vise sig mulighed for et større budgetmæssigt råderum, enten som følge af en højere vækst eller af andre årsager, f.eks. en underskudskvote for 1999, der er lavere end de anslåede 2,1 % af BNP, der opereres med i programmet, bør denne mulighed udnyttes til at reducere underskuddet på statsfinanserne i et hurtigere tempo. Derved ville statsfinanserne kunne komme i balance i 2003, og målsætningerne i stabilitets- og vækstpagten ville eventuelt kunne opfyldes i år eller i 2001 med en mere komfortabel margen.

Rådet finder, at den underliggende budgetstilling, som modsvarer målene for underskudskvoten fra og med 2001, giver tilstrækkelig sikkerhedsmargen til at forhindre, at referenceværdien for underskuddet på 3 % af BNP overskrides under normale konjunkturforhold; det mellemfristede mål for statsfinanserne i det opdaterede stabilitetsprogram er derfor i overensstemmelse med bestemmelserne i stabilitets- og vækstpagten. Desuden finder Rådet, at det opdaterede stabilitetsprogram er i overensstemmelse med de overordnede retningslinjer for den økonomiske politik.

(1) EFT L 209 af 2.8.1997, s. 1.

(2) EFT C 124 af 5.5.1999, s. 2.